Liderul opoziţiei de centru-dreapta din Portugalia, Luis Montenegro, a revendicat o victorie "inevitabilă" la alegerile legislative, spunând că își dorește să guverneze cu "o majoritate relativă" în parlament, după opt ani de putere socialistă, notează AFP, scrie Agerpres.
"Suntem pregătiţi să începem să guvernăm" şi să "schimbăm politicile", a spus Montenegro în cadrul unui discurs în faţa simpatizanţilor într-un hotel de la Lisabona.
"Cu un înalt simţ al responsabilităţii îi voi transmite preşedintelui ţării dorinţa noastră de a guverna", a adăugat acesta.
Potrivit rezultatelor aproape finale, Montenegro nu va avea capacitatea de a forma o majoritate stabilă de unul singur.
Totuşi, acesta şi-a reafirmat refuzul de a conduce ţara cu sprijinul unui partid de extremă dreapta care a realizat un nou progres electoral. "Mi-am luat angajamentul în timpul campaniei electorale şi bineînţeles că mă voi ţine de cuvânt", a reconfirmat Montenegro.
"Punerea în aplicare a politicii noastre va trebui să treacă prin dialog", a adăugat câştigătorul acestor alegeri, îndemnând "partidele să-şi asume responsabilităţile lor", începând cu socialiştii intrați în opoziţie.